പെഗാസസ് ഫോണ് ചോര്ത്തല്: പ്രഥമ ദൃഷ്ട്യാ തെളിവുകളില്ലെന്ന് മുന് കേന്ദ്രമന്ത്രി ന്യൂഡല്ഹി: പെഗാസസ് വിവാദത്തില് പ്രതികരണവുമായി മുന് കേന്ദ്രമന്ത്രി രവിശങ്കര് പ്രസാദ്. പെഗാസസ് ഉപയോഗിച്ച് കേന്ദ്ര സര്ക്കാര് ഫോണ് ചോര്ത്തിയെന്ന ആരോപണത്തിന് പ്രഥമദൃഷ്ട്യാ യാതൊരു തെളിവുമില്ലെന്ന് അദ്ദേഹം പറഞ്ഞു. ബിജെപി ആസ്ഥാനത്ത് നടത്തിയ വാര്ത്താ സമ്മേളനത്തിലായിരുന്നു അദ്ദേഹം ഇക്കാര്യങ്ങള് വെളിപ്പെടുത്തിയത്. സഭയില് പ്രതിഷേധമുണ്ടാക്കി ഇറങ്ങി പോകാന് മാത്രമാണ് പ്രതിപക്ഷം ആഗ്രഹിക്കുന്നതെന്ന് അദ്ദേഹം വിമര്ശിച്ചു. എല്ല പ്രശ്നങ്ങളും പാര്ലമെന്റില് ചര്ച്ച ചെയ്യാന് സര്ക്കാര് തയ്യാറായിരുന്നു. എന്നാല് പെഗാസസ് വിഷയത്തില് രാജ്യസഭയിലെ പ്രസ്താവനയ്ക്കു ശേഷം കേന്ദ്ര ഐടി മന്ത്രി അശ്വിനി വൈഷ്ണവില് നിന്ന് വിശദീകരണം തേടാനുള്ള അവസരം പോലും പ്രതിപക്ഷം മറന്നു. പ്രതിപക്ഷം കേന്ദ്രമന്ത്രിയുടെ പ്രസ്താവന വലിച്ചു കീറുകയാണുണ്ടായതെന്ന് രവിശങ്കര് പ്രസാദ് പറഞ്ഞു. സുപ്രീംകോടതി റിട്ട. ജസ്റ്റിസും ദേശീയ മനുഷ്യാവകാശ കമ്മിഷന് അധ്യക്ഷനുമായ അരുണ് മിശ്ര ഉപയോഗിച്ചിരുന്ന ഫോണ് നമ്ബറും പെഗാസസ് പട്ടികയിലുണ്ടെന്ന് റിപ്പോര്ട്ടുണ്ടായിരുന്നു. എന്നാല് 2014ല് സറണ്ടര് ചെയ്ത നമ്ബറാണിതെന്ന് അരുണ് മിശ്ര തന്നെ പറഞ്ഞിരുന്നു. ഇക്കാര്യം ചൂണ്ടിക്കാട്ടി കേന്ദ്രസര്ക്കാര് ഫോണ് കോളുകള് നിരീക്ഷിച്ചിരുവെന്നതിന് പ്രഥമ ദൃഷ്ട്യാ തെളുവുകളുണ്ടോയെന്ന് അദ്ദേഹം ചോദിച്ചു. പെഗാസസ് വിഷയത്തില് അന്വേഷണം വേണമെന്ന ആവശ്യം ശക്തമാകുന്നതിനിടെയാണ് അദ്ദേഹത്തിന്റെ പ്രതികരണം.